ভাঙড়ের আন্দোলনকারীদের পাশে পেতে ‘কৌশলী’ সিপিএম।
পুলিশের গুলিতে দুই ভাঙড়বাসীর মৃত্যুর প্রতিবাদে আগামিকাল, সোমবার লাউহাটিতে ডাকা সমাবেশ পিছিয়ে দিল সিপিএম। ওই সভাটি হবে আগামী বৃহস্পতিবার। 
সিপিএমের রাজ্য সম্পাদকমণ্ডলীর সদস্য সুজন চক্রবর্তী শনিবার জানিয়েছেন, আন্দোলনকারীদের সংগঠন ‘জমি, জীবিকা, বাস্তুতন্ত্র ও পরিবেশ রক্ষা কমিটি’ সোমবার কলকাতায় মহামিছিলের ডাক দিয়েছে। ওই মিছিলে সিপিএম অংশগ্রহণ করবে। তাই লাউহাটির সভা পিছিয়ে দেওয়া হয়েছে।
সিপিএম নেতৃত্বের আশা, বৃহস্পতিবার লাউহাটির সভায় আন্দোলনকারীরাও যোগ দেবেন। আন্দোলনকারীদের নেতৃত্ব দিচ্ছেন সিপিআইএমএল রেড স্টার নেতা অলীক চক্রবর্তী। সূত্রের খবর, লাউহাটির সভায় আন্দোলনকারীদের উপস্থিতি নিশ্চিত করার জন্য অলীকের কাছে বার্তা পাঠিয়েছিল আলিমুদ্দিন। অলীক পাল্টা কিছু শর্ত দিয়েছিলেন। তার মধ্যে অন্যতম হল, বিদ্যুতের সাবস্টেশনের সম্পর্কে সিপিএম’কে অবস্থান স্পষ্ট করতে হবে।
সিপিএম এখনও ভাঙড় থেকে সাবস্টেশন সরিয়ে নেওয়ার দাবি জানায়নি। তবে বহুফসলি জমি এবং লোকালয়ে সাবস্টেশন নির্মাণের বিরোধিতা করে ভাঙড়ের আন্দোলনের পাশে থাকার বার্তা দিতে পারে সিপিএম।